
Magas töltőanyagtartalmú univerzális hibridkompozitok kopásvizsgálata

Célkitűzés: A kompozit anyagok kopási tulajdonsága meghatározó tényező a restaurációk élettartama szempontjából. Vizsgálatunk során 4 magas kopásállóságú kompozit tömőanyag Asteria (A) (Tokuyama, Japán), Neospectra (NS) (Dentsply Sirona, U.S.A), Clearfil Majesty (CM) (Kuraray, Japán) és Enamel Biofunction (EBF) (Micerium, Olaszorság) kopását vizsgáltuk. Anyagok és módszerek: Anyagonként n=10, 10 mm átmérőjű, 1,5-2 mm vastagságú, hengerszelet alakú próbatestet készítettünk, 3D nyomtatott egyedileg készített sablonban. A próbatesteket először termociklusos öregítésnek (10000 ciklus), majd 120000 koptatási ciklusnak vetettük alá. A próbatestek kopását fehérfényű interferométerrel elemeztük, az eredményeket statisztikai módszerekkel értékeltük SPSS 19.0 verziójával. A szignifikancia szintet p<0,05 határoztuk meg. Eredmények: A vizsgált kompozitok térfogatveszteségei nem tértek el szignifikánsan egymástól: A: 2,06098 ± 0,29141 1017 nm3, NS: 2,30232 ± 0,62214 1017 nm3, CM: 1,70816 ± 0,88969 1017 nm3, EBF: 2,586734 ± 0,72471 1017 nm3 (NS-A: p= 0,874177292, CM-A: p= 0,083100238, EBF-A: p= 0,218179998, EBF-NS: p= 0,357609809, CM-NS: p= 0,098906235), kivéve az Enamel Biofunction és a Clearfil Majesty összehasonlítása esetében (p=0,025). A kopás legnagyobb mélységei szignifikánsan eltértek egymástól: A: 57,62601 ± 14,17642 nm, NS: 101,06931 ± 20,02092 nm, CM: 39,53922 ± 19,36609 nm, EBF: 124,12812 ± 20,69812 nm. (p<0,05). Konklúzió: A magas kopásállóságú kompozitok térfogatveszteségeit eltérő összetételük nem befolyásolta szignifikánsan, a kopási legnagyobb mélységüket azonban igen.



